Англицке кральовство

**Англицке кральовство** была суверенна держава на островѣ Велика Британия, котра взникла в 10. сторочу з векшого числа англо-саксонскых кральовств, и ествовала до року 1707, коли ся злучѣньом зо Шкоциев створило Кральовство Великой Британии. 

## Зачаток кральовства
Краль Англосаксох Етелстан (895-924-939) сѣм англосаксонскых кральовств (тзв. Гептархию), перед тым розбитых впадом Викингох, злучив в року 927 до едной державы, и тот межник ся поважуе за историчный зачаток Англицкого кральовства, котре в той конфигурации занимало вшитку територию днешной Англии, а од 13. стороча и Велсу.

## Под владов Норманох
Далшым важным межником было заятя Англицкого кральовства Норманами, котры принесли зо собов сѣверофранцузске нарѣча, што стало ся урядным языком владнучых верств и зоставало такым до року 1362, лишивши вплыв на цѣлы стороча. Краль Виллиам I. (1027-1066-1087, Виллиам Добыватель) роздѣляв землѣ меджи вазалами и нарядив евиденцию поземкох в цѣлом кральовствѣ в *Поземковой книзѣ (Domesday Book)*, завюг централный архив и повинне документованя, выбудовав вельо каштельох, а потомкы его сидять на тронѣ доднесь.  

## Плантагенеты
По смерти Виллиама Добывателя зачало ся неславне суперѣня  о трон, котре ся записало до истории забивствами кральох и наслѣдникох и домовыма войнами. При кралю Генрику II. (1133-1154-1189), первом з дома Плантагенетох, зачала ся активно розвивати Оксфордска универзита, коли в року 1167 заказав ся учити в заграничу. Краль Едвард I. Довгоногый (1239-1272-1307) воевав майже через цѣлу добу свого 35-рочного панованя и прилучив ку кральовству Велс. Умер в ходѣ войновой выправы на Шкоцию. Едвард I. зробив парламент, котрый од року 1215 скликовали лем припадно, сталым органом влады.

## Сторочна война и Война руж
При Едвардѣ III. (1312-1327-1377) зачала ся сторочна война (1337–1453) и лютовав *чорный мор (Black Death)*, котрый забив третину обывательства. В резултатѣ войны Английске кральовство утратило вшиткы континенталны територии, окрем пристава Кале, котрый держало еще до року 1458. Сторочна война ослабила владу краля и великых феодалох дома Ланкастерох, што стратили континеталны маеткы. Выбухла домова война меджи нима и домом Йоркох. Оба тоты домы были конарями Плантагенетох, первы мали в гербѣ червену ружу, другы бѣлу. Тота война достала назву Война руж (1455–1485). Спочатку Ланкастеровцьох побѣдили Йорковцѣ, але пак тых побѣдив далекый суродник Ланкастеровцьох Генрик Тудор (1457-1485-1509), закладатель дома Тудорох. Оженивши ся з наслѣдницьов дома Йоркох, Генрик Тудор во своем гербѣ злучив червену и бѣлу ружѣ.

## Тудоры
Англицке кральовство вступило  в нововѣк з домом Тудорох (1485–1603), котры змоцнили абсолутну кральовску владу. В их добѣ зачали ся морскы выправы по цѣлой Земли и заятя колоний, была створена Англиканска Церковь. Доба владнутя Алжбеты І. (1533-1558-1603), послѣдной з дому Тудорох, была первым золотым вѣком Англицкого кральовства, вѣком великых мореплавцьох, филозофох и драматикох.

## Стюарты
Первый пановник з дому Стюартох быв Якуб І. Стюарт (1566-1603-1625), быв он пра-правнуком Генрик Тудора, при ньом ся продовжив золотый алжбетинскый вѣк. Быв он разом и кральом Шкоции яко Якуб VI. (1566-1567-1625) и так в часѣ свого панованя реализовала ся Уния корун меджи Англицкым и Шкотскым кральовством.

Панованя Стюартох было дочасно перервано домовов войнов, револуциев, по котрых установила ся Англицка република (1649-1660), а по ей падѣ продовжило ся. 

Уния корун ествовала до 1. мая 1707, коли в добѣ кральовны Анны Стюартовой (1665-1702-1714), послѣдной пановницѣ дому Стюартох, набрали силу Акты о унии з року 1707, котрыма закончила ся история Англицкого кральовства, и было створене Кральовство Великой Британии. 

## Жерела и одказы
* A brief history of England. //Eupedia.
* House of Stuart, SCOTTISH AND ENGLISH ROYAL FAMILY. //Encyclopaedia Britannica
* БСЭ: Алой и Белой розы война.

## Референции

Катеґорія:Бывшы штаты

Катеґорія:Штаты і теріторії, котры основаны 927
Катеґорія:Штаты і теріторії, котры заникли 1707
Катеґорія:История Споеного кральовства